b'\n_START_ARTICLE_\nSelskabet Kj\xc3\xa6den\n_START_PARAGRAPH_\nSelskabet Kj\xc3\xa6den (tidligere K\xc3\xa6deordenen med det fulde navn Kj\xc3\xa6den de tre vise af \xc3\x98sterland) er et filantropisk selskab, hvis oprindelse g\xc3\xa5r langt tilbage i tiden, og som i flere henseender minder om de gamle gilder. K\xc3\xa6den formodes at v\xc3\xa6re oph\xc3\xb8rt i slutningen af det 17. \xc3\xa5rhundrede, men fornyedes if\xc3\xb8lge den af selskabet udgivne matrikel 27. november 1774 af nogle frafaldne frimurere. I begyndelsen af det 19. \xc3\xa5rhundrede p\xc3\xa5tog K\xc3\xa6den sig to opgaver, som siden har h\xc3\xb8rt til dens faste virksomhed: Omsorgen for blinde og for fattiges bespisning om vinteren. _NEWLINE_K\xc3\xa6den er det \xc3\xa6ldste blindeselskab i Danmark og har bl.a. for 148.000 kr. ladet opf\xc3\xb8re Det kongelige Blindeinstitut i K\xc3\xb8benhavn._NEWLINE_Fremdeles har K\xc3\xa6den stiftet Bespisningsanstalten for tr\xc3\xa6ngende i Kj\xc3\xb8benhavn, den \xc3\xa6ldste af denne slags anstalter der begyndte sin virksomhed i vinteren 1829-30 med uddeling af varm middagsmad til fattige, men kun efter forudg\xc3\xa5et, n\xc3\xb8jagtig unders\xc3\xb8gelse af trangsforhold. 1839-48 var Christian VIII den f\xc3\xb8rste ordensherre siden K\xc3\xa6dens fornyelse. Frederik VIII var ordensherre 1891-1912; efter dennes d\xc3\xb8d overtog Prins Harald stillingen: desuden har ordenen en Stormester og et guvernement til varetagelse af dens interesser. K\xc3\xa6den, der altid har talt br\xc3\xb8dre og s\xc3\xb8stre, blandt hvilke flere bekendte og fremragende personer, talte omkring 1920 ca. 350 medlemmer, der n\xc3\xa6sten alle var bosatte i K\xc3\xb8benhavn. Logen eksisterer stadig, og Prinsesse Elisabeth var dens protektor._NEWLINE_I 1869 fik logen en bygning i Klerkegade 10 i K\xc3\xb8benhavn, tegnet af Vilhelm Tvede. Den blev udvidet 1876 og 1883 og er i dag fredet.'